## Pravilnik o izdavanju, raspačavanju, povlačenju iz upotrebe i zamjeni upravnih biljega Republike Hrvatske

### NN 5/1994 (21.1.1994.), Pravilnik o izdavanju, raspačavanju, povlačenju iz upotrebe i zamjeni upravnih biljega Republike Hrvatske

# MINISTARSTVO FINANCIJA

Na temelju članka 20. i 22. Zakona o upravnim pristojbama ("Narodne
novine", br. 97/93) ministar financija donosi

## PRAVILNIK

### O IZDAVANJU, RASPAČAVANJU, POVLAČENJU IZ UPOTREBE I ZAMJENI UPRAVNIH BILJEGA REPUBLIKE HRVATSKE

Članak 1.

Ovim Pravilnikom uređuje se izdavanje, tiskanje, puštanje u tečaj, raspačavanje,
povlačenje iz upotrebe, zamjena i maloprodaja upravnih biljega Republike
Hrvatske.

Članak 2.

Upravni biljezi izdaju se u apoenima od 500, 1.000, 2.000, 5.000 i 10.000
hrvatskih dinara. Dimenzije upravnih biljega zajedno s bijelim rubom jesu
24,14 x 37,70 mm. Upravni biljezi izrađuju se na specijalnom bijelom papiru
s nevidljivom zaštitom u linijskom tisku.

Članak 3.

Upravni biljezi izgledaju ovako:

U srednjem dijelu upravnog biljega je grb Republike Hrvatske uokviren
stiliziranom rozetom, a ispod grba je oznaka vrijednosti upravnog biljega
i kratica za vrijednost.

U gornjem dijelu upravnog biljega je većim slovima naziv "Republika
Hrvatska". Ispod oznake vrijednosti upravnog biljega je tekst upravni
biljeg".

Članak 4.

Upravni biljezi tiskaju se u ovim bojama:

- biljeg od 500 HRD u zelenoj boji,

- biljeg od 1.000 HRD u smeđoj boji,

- biljeg od 2.000 HRD u crvenoljubičastoj boji,

- biljeg od 5.000 HRD u modroj boji,

- biljeg od 10.000 HRD u sivoj boji.

Članak 5.

Upravne biljege tiska i pušta u tečaj Ministarstvo financija, a raspačava
Narodna banka Hrvatske putem Zavoda za platni promet. Za pokriće troškova
raspačavanja upravnih biljega Narodnoj banci Hrvatske pripada naknada.
Ministarstvo financija sklapa ugovor s Narodnom bankom Hrvatske, kojim
se regulira raspačavanje upravnih biljega i naknada iz stavka 2. ovog članka.

Članak 6.

Prodaja, zamjena i povlačenje iz upotrebe upravnih biljega povjerava
se Zavodu za platni promet, o čemu on sklapa ugovor s Narodnom bankom Hrvatske
u skladu s ugovorom iz članka 5. ovoga Pravilnika. Zavod za platni promet
može prodavati upravne biljege pravnim i fizičkim osobama ovlaštenim za
prodaju upravnih biljega te upravnim tijelima, kojima za obavljanje tih
poslova pripada provizija u jedinstvenom iznosu od 8% nominalne vrijednosti
kupljenih upravnih biljega.

Članak 7.

Prodavači upravnih biljega na malo mogu upravne biljege tekuće emisije
koji se kod njih slučajno oštete zamijeniti na blagajnama koje raspačavaju
upravne biljege. Neće se zamjenjivati upravni biljezi, koji su bili prilijepljeni
na neki spis ili su tako oštećeni da se ne može utvrditi jesu li bili upotrebljeni
ili su slučajno oštećeni.

Članak 8.

Osobe koje iz bilo kojeg razloga ne upotrijebe upravne biljege koji
su u tečaju, mogu ih zamijeniti za gotov novac samo na blagajnama, koje
raspačavaju upravne biljege. Pri zamjeni iz stavka 1. ovog članka isplaćuje
se vrijednost upravnih biljega u gotovom novcu nakon odbitka provizije
koja pripada prodavaču na malo.

Članak 9.

Dosadašnji biljezi izdani na temelju Pravilnika o izdavanju, distribuciji,
povlačenju iz upotrebe i zamjeni administrativnih biljega Republike Hrvatske
("Narodne novine", br. 32/92. i 46/92.) mogu se upotrebljavati
do njihova iskorištenja.

Članak 10.

Stupanjem na snagu ovog Pravilnika prestaje važiti Pravilnik o izdavanju,
distribuciji, povlačenju iz upotrebe i zamjeni administrativnih biljega
Republike Hrvatske ("Narodne novine", br. 32/92. i 46/92.).

Članak 11.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 412-02/94-01/02

Urbroj: 513-07/94-1

Zagreb, 12. siječnja 1994.

Ministar financija

**dr. Zoran Jašić, v. r.**

Pravilnik, NN 5/1994-99